คนไทยแห่ซื้อรถยนต์ใหม่ดันภาษีกรมศุลเกินเป้า
กรมศุลกากรเผยเก็บภาษี 7 เดือนแรก เกินทุกเป้าหมาย เนื่องจากการนำเข้ารถยนต์จำนวนมาก
26 พ.ค. 2562

กรมศุลกากรเผยเก็บภาษี 7 เดือนแรก เกินทุกเป้าหมาย เนื่องจากการนำเข้ารถยนต์จำนวนมาก
นายกฤษฎา จีนะวิจารณะ อธิบดีกรมศุลกากร เปิดเผยว่า การเก็บภาษีของกรมศุลกากร 7 เดือนแรกของปีงบประมาณ 2562 (1 ต.ค. 2561 – 21 พ.ค.2562) รวม 3.85 แสนล้านบาท แบ่งเป็นรายได้จัดเก็บแทนหน่วยงานอื่น 3.15 แสนล้านบาท มีสัดส่วน 82% ของรายได้ที่จัดเก็บรวมมีการขยายตัวจากช่วงเดียวกันของปีก่อน 1.77 หมื่นล้านบาท หรือ 6.0%
ขณะที่การเก็บภาษีของกรมศุลกากรได้ 6.96 หมื่นล้านบาท สูงกว่าประมาณการ 6,355 ล้านบาท คิดเป็น 10.0% สูงกว่าคาดการณ์ 1,536 ล้านบาท คิดเป็น 2.3% และสูงกว่าปีก่อน 291 ล้านบาท คิดเป็น 0.4% สาเหตุหลักมาจาก สินค้าประเภทยานยนต์และส่วนประกอบ จัดเก็บเพิ่มขึ้นจากปีก่อน 1,742 ล้านบาท หรือ 21.2% เครื่องใช้ไฟฟ้าและอุปกรณ์ประกอบ จัดเก็บเพิ่มขึ้นจากปีก่อน 585 ล้านบาท หรือ 9.9% และเครื่องจักรกลและส่วนประกอบ จัดเก็บเพิ่มขึ้น 485 ล้านบาท หรือ 11.1%




นายกฤษฎา กล่าวว่า กรมศุลกากรยังคงเพิ่มประสิทธิภาพอุดรอยรั่วไหลในการจัดเก็บภาษี คาดว่าในปีงบประมาณ 2562 จะเก็บภาษีได้มากกว่า 1.08 แสนล้านบาท ซึ่งสูงกว่าประมาณการตามเอกสารงบประมาณ และสูงกว่าคาดการณ์ของกระทรวงการคลัง โดยการจัดเก็บรายได้อาจใกล้เคียงกับปีก่อน แม้ว่ามูลค่าการนำเข้าอาจหดตัวลงตามการชะลอตัวของภาคการส่งออกในช่วงครึ่งปีหลังก็ตาม